|  |  |
| --- | --- |
| **ROKODELSKA PANOGA** | **Klobučarstvo** |
| **POVZETEK**  |
| Klobučarstvo je rokodelska panoga, pri kateri se iz polsti ali klobučevine izdelujejo klobučarski izdelki (klobuki, copati, škornji, rokavice …). Osnovni material za polst je ovčja volna ali zajčja in kunčja dlaka. Nekdaj številni klobučarji so bili povezani v klobučarske cehe, dandanes pa so nosilci znanja izjemno redki. Posebna veja klobučarjev so modistke, ki iz polizdelkov – tulcev klobučevine izdelujejo damske klobuke. |
| **OPIS PANOGE**  |
| Osnovni material za izdelavo klobučarskih izdelkov je polst ali klobučevina. Tradicionalno so klobučarji za svoje polstene izdelke uporabljali ovčjo volno, za boljše klobuke pa tudi zajčjo ali kunčjo dlako. Prvi klobučarji so na Slovenskem omenjeni v 15. in 16. stol., znani so bili predvsem v Škofji Loki, Kranju in Ljubljani. Klobučarji so delovali tudi v drugih mestih (npr. v Tržiču in Celju). Škofjeloški in kranjski klobučarji so leta 1633 skupaj ustanovili klobučarski ceh. Iz ovčje volne in zajčje dlake so izdelovali predvsem moške in otroške klobuke ter škornje in copate. Širša proizvodnja polstenih klobukov se pojavi v 17. stol., višek pa je klobučarstvo, vsaj v Škofji Loki, doseglo v 80. letih 19. stoletja, ko je v mestu klobuke izdelovalo kar 33 klobučarjev. Potem je začela ta obrt naglo nazadovati in leta 1931 je bilo npr. v Škofji Loki samo še 6 klobučarjev. Vzporedno z obrtno dejavnostjo pa se je v Škofji Loki razvila tudi klobučarska industrija z ustanovitvijo tovarne klobukov Šešir leta 1921, ki je kasneje vplivala tudi na propad obrtnega načina dela. Zanimivo je, da tovarna ni zrasla iz obrtnih delavnic, ampak je nastala na temeljih Krennerjeve tovarne sukna na Spodnjem trgu, kjer je delovala do stečaja leta 2016. Po njenem zaprtju se je nekdanji zaposleni v tovarni Matjaž Rešek odločil nadaljevati z izdelavo klobukov in ustanovil svojo klobučarsko delavnico. Znani so tudi Klobučarstvo Pajk iz Ljubljane, Klobučarstvo Rudolf iz Maribora, Klobučarstvo Tomažin iz Celja. Klobučarji v preteklosti niso izdelovali le klobukov, pač pa je bil nabor klobučarskih izdelkov zelo širok. Iz ovčje volne ter zajčje in goveje dlake so izdelovali moške in otroške klobuke. Poleg klobukov so iz polsti naredili tudi nizke in visoke škornje ter copate, med drugo svetovno vojno in po njej pa še natikače in vložke za čevlje. Za opekarne, trgovine z usnjem in tapetnike so delali posebne »filcplošče«, za gostilničarje cedilnike za vino, za voznike tramvajev (ki so takrat še vozili v Ljubljani) in furmane pa rokavice s palcem. Zasledimo lahko, da so klobučarji material za svoje delo kupovali v tovarnah na Dunaju, v Trstu, Pragi in Budimpešti, ponj so hodili z vozom in konjsko vprego. Ovčjo volno so kupovali tudi pri lokalnih kmetih, dlako pa pri usnjarjih. Klobuke so delali iz kunčje dlake, lahko so mešali kunčjo dlako in volno, po prvi svetovni vojni pa so klobuke najpogosteje izdelovali iz ovčje volne. Copati, škornji in rokavice so bili izdelani iz ovčje volne in goveje dlake. Za izdelavo klobuka iz volne ali dlake je bilo potrebnih kar 16 različnih delovnih faz. Najprej je bilo treba dlako ali volno sčesati (gredešanje volne). Glede na tip in velikost izdelka so klobučarji volno ali dlako stehtali. Stehtano volno so na mizi brenkali ali fahali. V levici je klobučar držal pahalnik ali fahbogen, na katerem je bila napeta struna iz ovčjih črev, v desni roki pa je imel vreteno ali šlogholc, s katerim je udarjal ob struno. Pri tem sta se volna ali dlaka lepo razpustili. Glede na tip izdelka je bilo treba volno pred polstenjem oblikovati; v krog za klobuk, v pravokotnik za copat ali škorenj. Tako pripravljeno volno so s posebno pripravo potlačili, nato pa začeli s polstenjem. Najprej so izdelali polizdelek (npr. tulec za klobuk), ki so ga kasneje valjali na bakrenem kotlu z lesenim pokrovom. Polizdelke iz filca so klobučarji najprej za en dan namočili v vodo z žvepleno kislino. Pred začetkom dela so polizdelke za deset minut namočili v kotel z zelo toplo vodo, da je polst postala bolj prožna. Nato so jih zavili v vrečo, da se med seboj niso sprijeli, in jih začeli valjati, najprej z rokami, nato pa še s posebno palico. Valjanju je sledilo barvanje, nato pa oblikovanje s pomočjo modelov. Po sušenju so raztegovali in ravnali okraje, ki so jih kasneje pri končni dodelavi klobuka rezali, robili in šivali. Klobuk je pokrivalo z navadno tršim oglavjem (štulo) in krajci, ki ga nosimo na glavi. Izjema je damski klobuk, ki je lahko tudi brez krajcev. Klobuk nas ščiti pred vremenskimi neprilikami – mrazom, dežjem, soncem idr. Zaradi svoje izpostavljene lege, saj stoji na vrhu glave, ima lahko tudi prestižen pomen in nakazuje na položaj posameznika v družbi. S klobukom lahko nosilec izraža pripadnost določeni družbeni, etnični, narodni ter verski in poklicni skupini, opozarja na svojo ekonomsko moč in včasih tudi zakonski stan. Oblika klobuka se zaradi modnih vplivov že stoletja spreminja. Dandanes klobučarji izdelujejo predvsem klobuke. V večini jih izdelujejo iz polizdelkov – tulcev, ki so narejeni industrijsko. Polizdelek iz zajčje dlake klobučar namaže s posebno apreturo, ga omehča z vročo paro, nastavi na kalup in še vročega po kalupu oziroma modelu razteguje. Najprej razteguje krajce klobuka, šele v kasnejših fazah oblikuje oglavje. Sledi sušenje na modelu in fina obdelava površine – krtačenje ali brušenje klobučevine za različne sloge in tipe klobuka. Na koncu pride na vrsto robljenje, všivanje podloge ter okraševanje (trakovi, pentlje, znak izdelovalca …). S klobučarstvom povezana obrt je bila modistovska obrt. Modistke so iz polizdelkov oblikovale in izdelovale modne damske klobuke ter različne modne dodatke. Poleg dodelave polizdelkov – tulcev iz polsti so se lahko ukvarjale tudi s popravilom starih klobukov in njihovo dodelavo (barvanjem, šivanjem podlog, krašenjem s peresi, pentljami, umetnim cvetjem idr.). Polst (tudi filc ali klobučevina) je vedno bolj zaželen material, saj ima mnogo dobrih lastnosti: je naravna in obnovljiva, odbija umazanijo in maščobo, diha in je dober izolator (pozimi greje in poleti ščiti pred vročino), je antibakterijska, ne povzroča alergij in dobro ščiti pred UV-žarki; poleg vsega naštetega je tudi negorljiva in razgradljiva. Kvalitetni polsteni izdelki so trajni. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za izvajanje panoge so potrebna specifična znanja in poznavanje značilnosti in tehnološke obdelave osnovnega materiala – volne ali dlake in ročne spretnosti. Izdelava polsti/klobučevine sama po sebi ni zahtevna, je pa zahteven proces izdelave kvalitetnega klobuka ali drugih klobučarskih izdelkov. Za panogo ni na voljo neposrednega izobraževanja, v večini se znanje prenaša skozi generacije (npr. Klobučarstvo Pajk). Nekateri klobučarji so svoje znanje pridobili v klobučarski industriji, ko je ta še delovala (npr. klobučar Matjaž Rešek). Za sorodno rokodelsko panogo polstenje obstaja nacionalna poklicna kvalifikacija izdelovalec/izdelovalka polsti in polstenih izdelkov, ki jo izvaja Strokovni izobraževalni center Ljubljana.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga oziroma njeni nosilci niso vpisani v Register nesnovne kulturne dediščine. Znanja so zelo ogrožena, saj je nosilcev in nosilk zelo malo, še posebno modistk ni več. Predvsem se izgubljajo znanja začetnega postopka izdelave tulca in obdelave volne ali dlake, saj te klobučarji v večini kupijo in so izdelani na industrijski način. Vzporedno z izdelavo klobukov je ogroženo tudi znanje izdelave (lesenih) modelov za klobuke, kar je bilo delo lesostrugarjev.  |
| **Vidik identitete in prepoznavnosti**  | Nekateri klobučarji so vključeni v sekcijo za domačo in umetnostno obrt pri OZS ali v njenih območnih enotah. Nekateri sodelujejo z rokodelskimi centri.Predvsem v Škofji Loki, kjer se je klobučarstvo obdržalo najdlje, je bila identiteta prebivalcev močno vezana na klobučarstvo, kar se je pokazalo predvsem ob zapiranju Tovarne klobukov Šešir Škofja Loka in ob pozitivnih odzivih na odprtje delavnice Matjaža Reška. Klobučarstvo je del etnoloških zbirk nekaterih muzejev (npr. Loški muzej Škofja Loka, Muzej novejše zgodovine Celje, kjer so posneli tudi dokumentarni film o modistovski obrti Kaj se skriva pod klobukom).  |
| **Vidik družbenega in gospodarskega napredka** | Proces izdelave klobuka ostaja enak kot v preteklosti. Spremenilo pa se je to, da klobučarji dandanes večinoma sami ne izdelujejo klobuka od začetka do konca, ampak začnejo izdelavo klobuka s tulcem. Še vedno uporabljajo predvsem zajčjo ali kunčjo dlako, tudi ovčjo volno. Izdelava klobukov se nadgrajuje predvsem v oblikovalskem smislu pri oblikovanju modela in pri končni obdelavi pokrival. Nekateri klobučarji in modistke sodelujejo z oblikovalci, modnimi oblikovalci in kostumografi. Tako nastajajo unikatni klobuki za visoko modo ali za kostumografijo umetniških predstav. V toku s sodobnimi trendi in modnimi smernicami klobuk počasi ponovno pridobiva pomen tudi v sodobni družbi.  |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje je za prenos znanj ključnega pomena, saj mlajši lahko znanje pridobijo le od starejših mojstrov in mojstric.  |
| **Vidik učinkov na turizem**  | Rokodelska panoga ni neposredno vpeta v turizem. Posamezni klobučarji v svojih delavnicah priložnostno sprejemajo domače in tuje obiskovalce in prikazujejo svoje delo.  |
| **Viri in literatura** | Izza klobuka, Tadej Curk (ur.), Loški muzej, Škofja Loka, 2020. Janez Bogataj, Domače obrti na Slovenskem, DZS, Ljubljana 1989. Janez Bogataj, Sto srečanj z dediščino na Slovenskem, Prešernova družba, Ljubljana, 1992. Klobučarstvo. Vertec, letnik 4 (9), 1871.Tanja Roženbergar Šega, Kaj se skriva pod klobukom, scenarij za dokumentarni film, Muzej novejše zgodovine Celje, 1998.Mojca Šifrer Bulovec, »Prenovljeni klobučarska in glavnikarska zbirka v Loškem muzeju«. Loški razgledi 44 (1), Muzejsko društvo Škofja Loka, 1997. NPK izdelovalec/izdelovalka polsti in polstenih izdelkov: <https://npk.si/katalogi/6024104/> Slovenski etnološki leksikon, Angelos Baš (ur.), Mladinska knjiga, Ljubljana, 2011.  |